
STUDIU DE IMPACT


	[bookmark: _GoBack]Proiect de hotărâre pentru completarea Anexei nr.2 la Hotărârea Consiliului Judeţean Bistriţa-Năsăud nr. 29 din 19.10.1999 privind însușirea inventarului bunurilor care alcătuiesc domeniul public al județului Bistrița-Năsăud, cu modificările și completările ulterioare

	Secţiunea 1
Motivul emiterii actului normativ

    Prin Hotărârea Consiliului Județean Bistrița-Năsăud nr.144/25.11.2015 s-a aprobat acceptarea ofertei de donaţie de la Mănăstirea Sfinții Apostoli Petru și Pavel, cu sediul în comuna Rebra, str.Principală nr.576  a unui imobil-teren, situat în comuna Rebra,  identificat în Cartea funciară nr. 25684 Rebra, în scopul amenajării unei parcări publice.
   In baza hotărârii menționate, s-au întreprins demersurile legale de autentificare a acceptării ofertei de donație, fără sarcini, prin încheierea nr.5025/18.12.2015 emisă de Societatea profesională notarială ”Bria”, notar public Bria Dumitru Alexandru și s-au efectuat operațiunile obligatorii de publicitate imobiliară în vederea intabulării dreptului de proprietate publică a județului Bistrița-Năsăud.
   Pentru atestarea apartenenței la domeniului public al județului Bistrița-Năsăud, este necesară completarea  corespunzătoare a inventarului bunurilor ce alcătuiesc domeniul public al județului prin înscrierea imobilului primit ca donație.
   În conformitate cu prevederile art.21 alin.(1) și (2) din Legea nr.213/1998 privind bunurile proprietate public, cu modificările şi completările  ulterioare inventarul bunurilor care alcătuiesc domeniul public al județului Bistrița-Năsăud se întocmește de comisia specială, condusă de președintele Consiliului Județean Bistrița-Năsăud și se însușește prin hotărâre a consiliului județean.   
   În considerarea atribuţiilor consiliului judeţean privind gestionarea patrimoniului judeţului, potrivit competenţelor sale şi în condiţiile legii, 
   Propunem emiterea prezentei hotărâri ca act administrativ justificativ al proprietății asupra bunului imobil în speță, urmând ca ulterior să se întreprindă demersurile legale pentru modificarea Hotărârii Guvernului nr.905/2002 privind atestarea domeniului public al județului Bistrița-Năsăud, precum și al municipiului, orașelor și comunelor din județul Bistrița-Năsăud, cu modificările și completările ulterioare.

	Secţiunea a 2-a
Impactul economico-social al proiectului de act normativ
   
  Mănăstirea Sfintii Apostoli Petru si Pavel din localitatea Rebra a donat Județului Bistrița-Năsăud imobilul-teren, ce face obiectul prezentului proiect de hotărâre, în scopul amenajării unei parcări publice adiacentă drumului județean DJ172B, care să asigure fluidizarea traficului în zonă, congestionat de numărul în creștere al pelerinilor ce vizitează locașul de cult.
  Având în vedere că Mănăstirea Rebra-Parva este unul dintre cele mai importante obiective turistice din Transilvania, crearea cadrului juridic necesar dezvoltării de către Consiliul Județean Bistrița-Năsăud a  obiectivului de investiții menționat, reprezintă premisa obținerii unor beneficii reale  socio-economice, traduse prin valorificarea potențialului turistic al zonei, îmbunătățirea infrastructurii drumului.

	Secţiunea  a 3-a
Impactul financiar asupra bugetului instituţiei
Actul normativ nu se referă la acest subiect

	Secţiunea  a 4-a
Efectele proiectului de act normativ asupra legislaţiei în vigoare
   Se modifică Anexa nr.2 ”Inventarul bunurilor care aparțin domeniului public al județului Bistrița-Năsăud - Bunuri imobile” a Hotărârii Consiliului Judeţean Bistriţa-Năsăud nr.29 din 19.10.1999 privind însuşirea bunurilor care alcătuiesc domeniul public al judeţului Bistriţa-Năsăud, cu modificările și completările ulterioare, urmând ca evidența financiar-contabilă să fie actualizată în mod corespunzător.
   Imobilul nu face obiectul unor cereri de reconstituire a dreptului de proprietate privată sau de restituire, depuse în temeiul actelor normative cu caracter special privind fondul funciar, a celor care reglementează regimul juridic al imobilelor preluate în mod abuziv de statul român în perioada 6 martie 1945-22 decembrie 1989, a  Legii nr.165/2013 privind măsurile pentru finalizarea procesului de restituire, în natură sau prin echivalent, a imobilelor preluate în mod abuziv în perioada regimului comunist în România, cu modificările și completările ulterioare, nu sunt grevate de sarcini și nu fac obiectul vreunui litigiu.

	Secţiunea  a 5-a
Efectele proiectului de act normativ asupra mediului de afaceri
Actul normativ nu se referă la acest subiect

	Secţiunea  a 6-a
Efectele proiectului de act normativ asupra mediului
Actul normativ nu se referă la acest subiect

	Secţiunea  a 7-a
Activităţi de informare publică privind elaborarea şi implementarea proiectului de act normativ
     Se vor respecta prevederile Legii nr.52/2003 privind transparenţa decizională în administraţia publică, republicată, pentru asigurarea consultării publice prin publicarea pe site-ul propriu şi afişarea la sediul Consiliului Județean Bistrița-Năsăud a unui anunț referitor la inițierea prezentului proiect și transmiterea anunţului către mass-media locală.

	Secţiunea  a 8-a
Măsuri de implementare
   Direcția economică - Serviciul financiar, contabilitate, va evidenția bunul imobil în contabilitatea proprie a domeniului public al județului Bistrița-Năsăud bunurile imobile conform H.G.nr.1031/1999 pentru aprobarea Normelor metodologice privind înregistrarea în contabilitate a bunurilor care alcătuiesc domeniul public al statului şi al unităţilor administrativ-teritoriale, cu modificările și completările ulterioare.
   După aprobare, proiectul de hotărâre va asigura cadrul juridic necesar pentru inițierea proiectului de hotărâre de guvern pentru modificarea Hotărârii Guvernului nr.905/2002 privind atestarea domeniului public al județului Bistrița-Năsăud, precum și al municipiului, orașelor și comunelor din județul Bistrița-Năsăud, cu modificările și completările ulterioare.


	
Având în vedere aspectele menţionate anterior, am elaborat prezentul  Proiect de hotărâre pentru completarea Anexei nr.2 la Hotărârea Consiliului Judeţean Bistriţa-Năsăud nr. 29 din 19.10.1999 privind însușirea inventarului bunurilor care alcătuiesc domeniul public al județului Bistrița-Năsăud, cu modificările și completările ulterioare.

